ธปท.ยันภาพรวมระบบแบงก์ยังแกร่ง
ธปท.ยืนยัน ฐานระบบธนาคารพาณิชย์โดยรวมยังแข็งแกร่ง แม้หลายสถาบันการเงินจะได้รับความเสียหายจากสถานการณ์การชุมนุมค่อนข้างมาก แต่ผลกระทบจำกัดเฉพาะพื้นที่
24 พ.ค. 2553

ธปท.ยืนยัน ฐานระบบธนาคารพาณิชย์โดยรวมยังแข็งแกร่ง แม้หลายสถาบันการเงินจะได้รับความเสียหายจากสถานการณ์การชุมนุมค่อนข้างมาก แต่ผลกระทบจำกัดเฉพาะพื้นที่
นายบัณฑิต นิจถาวร รองผู้ว่าการ ด้านเสถียรภาพการเงิน ธนาคารแห่งประเทศไทย(ธปท.) เปิดเผยว่า ขณะนี้สถาบันการเงินที่ได้รับความเสียหายยังอยู่ระหว่างรวบรวมข้อมูลผลกระทบทั้งหมดอยู่ แต่เบื้องต้นคาดว่าความเสียหายจะเกิดขึ้นในระดับเล็กน้อย เนื่องจากผลกระทบจำกัดอยู่ในบางสาขาธนาคารพาณิชย์ และในบางพื้นที่เท่านั้น เชื่อว่าในภาพรวมของระบบธนาคารพาณิชย์ไม่ได้มีผลกระทบมากนัก เพราะสถาบันการเงินส่วนใหญ่ยังสามารถทำหน้าที่ได้ ทำให้สถาบันการเงินและตลาดการเงิน ยังคงดำเนินงานได้ปกติ ยังเป็นส่วนสำคัญในการสนับสนุนการฟื้นตัวเศรษฐกิจ
“เท่าที่รับทราบข้อมูลสถาบันการเงินได้รับผลกระทบจำกัดอยู่ในบางพื้นที่ โดยรวมยังดี ส่วนตลาดการเงินระยะสั้นหรือตลาดพันธบัตรยังปกติ โดยธุรกรรมใหม่ยังน้อย เพราะส่วนใหญ่เร่งเคลียธุรกรรมเดิมที่ค้างมาตั้งแต่วันที่ 20-21 พ.ค. ด้านค่าเงินบาทวันนี้ (24 พ.ค.) อ่อนค่าลงเล็กน้อย เมื่อเทียบกับวันศุกร์ที่ 21 พ.ค. ซึ่งสอดคล้องกับการเคลื่อนไหวของค่าเงินในภูมิภาค ที่ตลาดยังสะท้อนถึงความต้องการถือเงินยูโรสูงขึ้น “ นายบัณฑิตกล่าว
นายบัณฑิต เปิดเผยว่า ในส่วนของการบรรเทาความเสียหายกับผู้ได้รับผลกระทบจากสถานการณ์ทางการเมือง เชื่อว่าการออกมาตรการดูแลผลกระทบโดยตรงยังมีความจำเป็นอยู่ ซึ่งหลายหน่วยงานได้เร่งทำอยู่แล้ว แต่ในส่วนของการจัดทำโครงการสินเชื่อดอกเบี้ยต่ำพิเศษ(ซอฟโลน)นั้นถึงธปท.จะไม่สามารถดำเนินการได้ เพราติดขัดข้อกฎหมายในปัจจุบัน แต่ก็พยายามประสานงานกับธนาคารพาณิชย์ต่างดูแลสินเชื่อให้ลูกค้า ซึ่งมั่นใจว่าธนาคารพาณิชย์ต่างๆจะสามารถช่วยเหลือลูกค้าได้ ทั้งในแง่ของการให้สินเชื่อ และการปรับปรุงโครงสร้างหนี้ เช่น การเลื่อนเวลาชำระหนี้ ฯลฯ เพื่อดูแลได้